દુર્ઘટના બન્યા પછી તેને ચમકાવવા માટે દોડી જતાં પ્રસારમાધ્યમોની જવાબદારી જરા પણ ઓછી નથી હોતી. કોઈ ઘટના સનસનાટીપૂર્ણ બને ત્યાર પછી જ સામાન્યપણે તેમને તેમાં રસ પડે છે. તે બને ત્યાં સુધી રાહ જોવાને બદલે તેને બનતી અટકે એ રીતે પોતાના માધ્યમનો ઉપયોગ ન કરી શકાય? અમલદાર હોય કે પ્રસાર માધ્યમ, તેમનો સામાન્ય અભિગમ જોઈને લાગે કે હજી રાજાશાહી તેમના મનમાંથી ગઈ નથી. લોકો માટે, લોકોની તરફેણમાં કામ કરીને તેઓ ઉપકાર નથી કરતા, બલ્કે તેમની પાસેથી એ જ અપેક્ષિત છે. અમલદારો જ નહીં, તેમના હાથ નીચેના સામાન્ય કર્મચારીઓ પણ પોતાના ટેબલને પોતાનું રજવાડું માનીને કામ કરતા હોય એ સામાન્ય બાબત છે.